Benny Engelbrecht (S), 2010-04-21:
Jeg vil gerne sige tak for debatten og nu, hvor jeg er i gang med takkene, også rette lidt tak rundt i salen.
Men ikke mindst tak til medarbejderne.
Hvis det skulle være gået nogens næse forbi, vil jeg gerne slå klart og tydeligt fast, at vi faktisk er meget taknemmelige for, at der er medarbejdere, der har holdt fast midt i det enorme inferno og kaos, det har været med den digitale tinglysning.
Det er ikke deres fejl.
Det er ledelsesmæssige, beslutningsmæssige og politiske fejl, der er begået i denne sammenhæng.
Jeg vil også sige tak til De Konservative og Venstre, der har bekræftet her fra talerstolen, at det politiske ansvar i denne sag ligger hos regeringen og justitsministeren.
Og jeg vil især gerne sige tak til Dansk Folkeparti, der har vist sit sande ansigt i denne sag og bevist, at man sagtens kan sige ét til danskerne i de nationale medier og på tv og noget andet, når det så kommer til stykket her i Folketingssalen.
Tak også til hr. Anders Samuelsen fra – jeg skulle til at sige Ny Alliance – Liberal Alliance, der jo meget fint fik formuleret det sådan, at de rapporter, der kommer fra kammeradvokaten og Rigsrevisionen, kommer i juli, august, september, eller hvornår det nu bliver.
Vi håber selvfølgelig, at vi får en snarlig afklaring, men der er ingen garantier.
Jeg vil også gerne sige tak til ministeren, ikke mindst for at slå fast, at det altså ikke er sådan, at man har afklaret alle de fejl, der ligger i tinglysningssystemet.
Eksempelvis erkendte man en fejl i fredags vedrørende samejeroverenskomsten.
Vi er måske lidt skuffede over, at ministeren ikke bare kan sige det heroppefra, som det er: at ja, der er stadig væk fejl i it-systemet.
For det er faktisk erkendt.
Man kendte de risici, der var omkring implementeringen af den digitale tinglysning.
Det har vi jo kunnet se ud af de redegørelser, som er kommet til bl.a. Finansudvalget.
Man fik advarsler i massevis, man forlængede ikke ansættelserne af de medarbejdere, der havde kompetence, fordi man vidste, det ville koste for mange penge, og ikke mindst det sidste var en fatal ledelsesfejl, som i sidste ende førte til, at man ikke havde de ressourcer, der skulle til personalemæssigt for at følge dette system ordentligt til dørs.
Så hvorfor kan en justitsminister fastholde det, som Ekstra Bladet i en leder på et tidspunkt kaldte for arrogance?
Det kan ministeren naturligvis – skøjte hen over problemerne, ikke ville nå frem til en konklusion, der kan sikre borgerne en rimelig og fair kompensation – fordi der ikke er et politisk flertal, der vil drage de nødvendige konklusioner, pålægge det ansvar, der skal til, og ikke mindst finde frem til en rimelig og fornuftig måde at give erstatning til, kompensere borgere, der er alvorligt i klemme.
Forespørgerne har fastslået, at det er et ansvar, og at der er brug for at skabe et retsgrundlag for at sikre en kompensation.
Vi har peget på, at det kunne gøres ved at nedsætte en arbejdsgruppe, som kan tage udgangspunkt i en tilbagebetaling af det ret omfattende tinglysningsgebyr.
Og det skulle være forklaret, åbenbart ikke så den konservative ordfører kunne forstå det, men jeg tror da i hvert fald sådan, at alle, der ellers har fulgt denne behandling, har kunnet indse, at vi har villet være klar til at drage de nødvendige konklusioner og sikre danskerne en rimelig og fair erstatning i de tilfælde, hvor de har skullet vente unødigt længe.
Og lad mig bare minde om, at der fortsat er sager, der ligger – især de matrikulære sager – som ikke er afklaret, og som vi ikke har en endelig slutdato på, så vi ved, hvornår disse sager kan være igennem.
Så når der er danskere, der sidder tilbage med sager, der ikke er tinglyst, fra oktober, november, december, januar, februar, marts, er det, fordi vi ikke endnu er parate til at afsætte de nødvendige ressourcer til det.
Men tak for debatten.